text: Bombealarm på bibliotek afblæst
  17 december 2010 kl. 13.10
  Bombealarmen på biblioteket i Sønderborg er afblæst. Bomberydderne fra EOD i Skive sprængte den mistænkelige flaske i stykker - uden at den eksploderede.
  En låner på biblioteket i Sønderborg fandt en flaske med en mistænkelig væske - måske en syrebombe - mellem bøgerne.
  Derfor slog personalet alarm til politiet som valgte at evakuere biblioteket. 
  - I disse tider tør vi ikke tage nogen chancer, siger vagtchefen hos Syd- og Sønderjyllands Politi.
  Hele området er afspærret. Ved 14.30-tiden gik der rygter om, at væsken var ved at krystaliseres. Måske et tegn på at der kunne være tale om en syrebombe, hvor to væsker  blandes og udvikler varme og kan eksplodere. 
  Syrebomber er blevet populære blandt unge i dag. Bl.a. er Hedensted Skole to gange blevet udsat for syrebomber.
  Bomberydderne fra Skive ankom ved 16-tiden og i løbet af kort tid kunne de konstatere, at der ikke var tale om en bombe. 
  Politiet forventer at biblioteket genåbner efter dagens episode.
  